joelniklaus/EU_Wikipedias huggingface dataset:
Valsts mākslas muzejs (Dānija)

Valsts mākslas muzejs () ir mākslas muzejs Dānijā, Kopenhāgenas centrā.

Muzejs krāj, reģistrē, saglabā, pēta un pārvalda no četrpadsmitā gadsimta līdz mūsdienām radītus dāņu un ārzemju mākslas darbus.

Kolekcijas 
Muzeja kolekcija sastāv no gandrīz 9000 gleznām un skulptūrām, aptuveni 240 000 darbiem uz papīra, kā arī vairāk nekā 2600 ģipša atlējumiem no figūrām, kas ir radītas senajos laikos, viduslaikos, kā arī Renesanses laikā. Lielākā daļa no muzeja vecākajām kolekcijām ir nākušas no Dānijas karaļu īpašumiem.

Vēsture 

Dānijas Valsts mākslas muzeja kolekcijas galvenokārt ir cēlušās no Dānijas monarhu mākslas kamerām (). Kad ap 1750. gadu vācietis Gerhards Morels kļuva par Frederika V mākslas kameras glabātāju, viņš ierosināja karalim izveidot atsevišķu gleznu kolekciju. Lai nodrošinātu, ka kolekcija nebūtu trūcīgāka par citu Eiropas karaļnamu, kā arī vietējo grāfistu kolekcijām, karalis veica liela apjoma itāļu, nīderlandiešu un vācu mākslinieku gleznu iepirkumus.

Kolekcija kļuva īpaši bagātīga ar flāmu un holandiešu mākslu. Nozīmīgākais pirkums Morela darbības laikā bija Andrea Mantegnas Kristus cietējs un pestītājs. 'Det Kongelige Billedgalleri' (Karaliskā mākslas galerija) telpas atradās Kristiānburgas pilī līdz 1884. gadam kad pils nodega. Mākslas darbiem nācās gaidīt savas jaunās mājas līdz pat 1896. kad tika atvērts jaunais muzejs.

Kopš tā laika ir veikti daudzi dažādi jauni darbu iepirkumi. 19. gs. laikā kolekcija tika papildināta gandrīz tikai un vienīgi ar Dānijas mākslinieku darbiem, šī iemesla dēļ muzejam ir nepārspēta kolekcija tieši no tā sauktā Dānijas zelta laikmeta. Fakts, ka valstī bija daudzu jaunu, spējīgu mākslinieku ir saistāms ar Dānijas karaliskās mākslas akadēmijas izveidi 1754. gadā.

Pēdējā laikā kolekcija ir ieguvusi darbus no dāsniem ziedojumiem un ilgtermiņa aizdevumiem. 1928. gadā muzejam ziedota Johannesa Rumpa kolekcija, kas sastāvēja no franču modernisma gleznām. Tam sekoja gleznu un skulptūru iepirkumi franču tradīcijā.

Arhitektūra 
Muzeja oriģinālo ēku projektējis Vilhelms Dālerups kopā ar G.E.W. Møller un tā tika celta no 1889. līdz 1896. gadam historisma itāļu renesanses atgriešanās stilā.

Otrpus muzeja fasādei atrodas liela un moderna papildu ēka, kuru projektēja Anna Maria Indrio un Mads Møller no Arkitektfirmaet C. F. Møller. Papildu ēka tika izveidota 1998. gadā kā telpa plašajai modernās mākslas kolekcijai. Veco un jauno korpusu savieno stikla pāreja "Skulptūru iela", kas stiepjas viscauri muzejam tā pilnā apjomā un ceļa galā pavērš skatu uz Østre Anlæg parku. Telpās tiek rīkotas publiskās diskusijas, koncerti kā arī instalācijas.

Galerija

Atsauces

Ārējās saites 

 Dānijas Valsts mākslas muzeja tīmekļa ietne
 Copenhagen-Portal — Denmark's National Gallery 

Kopenhāgena
Nacionālie muzeji
Mākslas muzeji un galerijas Dānijā
Irina Kruša

Irina Kruša (; dzimusi  Odesā) ir Ukrainā dzimusi ASV starptautiskā lielmeistare šahā (2001).

Biogrāfija 
Šahu iemācījusies spēlēt piecu gadu vecumā. 1989. gadā kopā ar ģimeni pārcēlusies uz ASV. Dzīvojusi Bruklinā. 1998. gadā kļuvusi par jaunāko ASV sieviešu šaha čempionāta uzvarētāju. Tajā pašā gadā Kožikodē (Indija) izcīnījusi bronzas medaļu Pasaules junioru šaha čempionātā U20 vecuma grupā. 2001. gadā Ņujorkā dalījusi pirmo vietu starptautiskajā šaha turnīrā Mayor's Cup. 2002. gadā Haidarābādu Pasaules kausā šahā sievietēm iekļuvusi ceturtdaļfinālā, kur piekāpusies Svetlanai Matvejavai. 2003. gadā kopā ar Leriju Kristiansenu un Jānu Elvestu dalījusi pirmo vietu starptautiskajā šaha turnīrā Ņujorkā. 2007. gadā bijusi otrā staptautiskajā turnīrā Oklahomā un izcīnījusi savu otro ASV šaha čempiones titulu. Vēlākajos gados vēl piecas reizes kļuvusi par ASV sieviešu šaha čempionāta uzvarētāju: 2010., 2012., 2013., 2014. un 2015. gadā. 2017. gadā izcīnījusi bronzas medaļu ASV sieviešu šaha čempionātā aiz Sabinas-Frančeskas Foišoras un Nazi Paikidzes, bet 2018. gadā Sentluisā atkārtojusi šo panākumu. 2019. gada februārī Sentluisā izcīnījusi 3. vietu Cairns Cup izcīņā (turnīrā uzvarējušas Valentīna Guņina un Aleksandra Kosteņuka). 2020. gada februārī Sentluisā dalījusi 7.-9. vietu starptautiskajā sieviešu šaha turnīrā Cairns Cup. 2020. gada oktobrī astoto reizi uzvarējusi ASV sieviešu šaha čempionātā, kas COVID-19 pandēmijas dēļ notika tiešsaites režīmā. 2021. gada oktobrī izcīnījusi 3. vietu ASV sieviešu šaha čempionātā. 2022. gada oktobrī Sentluisā izcīnījusi 2. vietu ASV sieviešu šaha čempionātā.

Piedalījusies Pasaules sieviešu šaha čempionātos pēc izslēgšanas sistēmas:
 2000. gadā Ņūdelī 1. kārtā uzvarējusi Džu Čeņu, bet cietusi neveiksmi 2. kārtā pret Tatjanu Vasiļeviču;
 2004. gadā Elistā 1. kārtā uzvarējusi Maricu Arribasu Robainu, bet zaudējusi 2. kārtā;
 2006. gadā Jekaterinburgā pēc uzvaras 1. kārtā pār Klaudiju Amuru atkal zaudējusi 2. kārtā Tatjanai Kosincevai;
 2012. gadā Hantimansijskā 1. kārtā uzvarējusi Li Žuofaņu, 2. kārtā uzvarējusi Pīa Kramlingu, bet 3. kārtā zaudējusi Huanai Cjaņai;
 2015. gadā Sočos 1. kārtā uzvarējusi Sofijai Miljē, bet 2. kārtā zaudējusi Dronavalli Hārikai;
 2018. gadā Hantimansijskā 1. kārtā uzvarējusi Innu Gapoņenko, bet 2. kārtā zaudējusi Dzjui Veņdzjuņai.

Pārstāvējusi ASV komandu lielākajos komandu šaha turnīros:
 Pasaules šaha olimpiādēs piedalījusies 10 reizes (1998, 2002-2018). Komandu vērtējumā izcīnījusi sudraba (2004) un bronzas (2008) medaļas. Individuālajā vērtējumā izcīnījusi sudraba (2018) medaļu;
 Pasaules komandu šaha čempionātā piedalījusies 2 reizes (2009, 2013). Individuālajā vērtējumā izcīnījusi zelta (2013) un sudraba (2013) medaļas.

Par panākumiem turnīros FIDE 2001. gadā Krušai piešķīra starptautiskās lielmeistares (WGM) un starptautiskā meistara vīriešiem (IM) nosaukumu, bet 2013. gadā - starptautiskā lielmeistara vīriešiem (GM) nosaukumu. Bijusi otrā ASV šahiste aiz Žužas Polgāras, kas kļuvusi par starptautisko lielmeistaru vīriešiem.

Atsauces

Ārējās saites 

1983. gadā dzimušie
ASV šahisti
Odesā dzimušie
Frīdrihs Šellings

Frīdrihs Vilhelms Jozefs Šellings (, dzimis , miris ) bija vācu ideālisma filozofs.

Šellings filozofijas vēsturē parasti tiek novietots starp viņa skolotāju Fihti un jaunības biedru, vēlāk sāncensi Hēgeli. Šellinga filozofijas interpretēšana nav viegla, jo viņa uzskati dzīves laikā vairākārt mainījušies. Strādājis universitātēs Jēnā, Vircburgā, Erlangenē, Minhenē un Berlīnē. Bija precējies ar Augusta Šlēgeļa šķirto sievu Karolīni.

Ārējās saites 

 Šellings Stanford Encyclopedia of Philosophy 
 

19. gadsimta filozofi
Vācu filozofi
Vācu valodā rakstošie
Ideālisms
Bādenē-Virtembergā dzimušie
Oleksandrs Moisejenko

Oleksandrs Moisejenko (; dzimis  Severomorskā) ir Ukrainas starptautiskais lielmeistars šahā (2000).

Biogrāfija 
1999. gadā Aluštā dalījis pirmo vietu Ukrainas šaha čempionātā. 2002. gadā kopā ar Volodimiru Malaņuku uzvarējis starptautiskajā šaha turnīrā Arhangeļskā. 2003. gadā uzvarējis starptautiskajos šaha turnīros Toronto un 40th Canadian Open (Ontārio). 2004. gadā uzvarējis starptautiskajā šaha turnīrā Ženēvā, bet Harkovā kļuvis par Ukrainas šaha čempionāta bronzas laureātu. Tajā pašā gadā Pasaules šaha čempionātā pēc izslēgšanas sistēmas Tripolē nokļuvis līdz 3. kārtai, kurā zaudējis Vladimiram Akopjanam. 2005. gadā Hantimansijskā Pasaules kausa izcīņā šahā 2. kārtā piekāpies Lūkam van Veli. 2006. gadā uzvarējis starptautiskajos šaha turnīros Kapelā-la-Grandē (Francija) un Saratovā. 2007. gadā Trumsē uzvarējis šaha turnīrā Arctic Chess Challenge, bet 2008. gadā Filadelfijā dalījis pirmo vietu šaha turnīrā World Open. 2009. gadā kopā ar Etjēnu Bakro uzvarējis Maskavas starptautiskajā šaha turnīrā Aeroflot Open. 2013. gadā Legņicā izcīnījis Eiropas individuālā šaha čempiona nosaukumu. 2014. gadā dalījis pirmo vietu Maskavas starptautiskajā šaha turnīrā Moscow Open.

Pārstāvējis Ukrainas komandu lielākajos komandu šaha turnīros:
 Pasaules šaha olimpiādēs piedalījies 6 reizes (2002-2006, 2010-2014). Komandu vērtējumā izcīnījis 2 zelta (2004, 2010) un bronzas (2012) medaļas. Individuālajā vērtējumā izcīnījis sudraba (2014) medaļu;
 Eiropas komandu šaha čempionātos piedalījies 6 reizes (2003-2007, 2011-2013, 2019). Komandu vērtējumā izcīnījis sudraba (2019) medaļu. Individuālajā vērtējumā izcīnījis sudraba (2013) un bronzas (2005) medaļas;
 Pasaules komandu šaha čempionātā piedalījies 3 reizes (2005, 2011-2013). Komandu vērtējumā izcīnījis 2 bronzas (2011, 2013) medaļas. Individuālajā vērtējumā izcīnījis zelta (2011) medaļu.

Par panākumiem turnīros FIDE 1998. gadā Moisejenko piešķīrusi starptautiskā meistara (IM), bet 2000. gadā - starptautiskā lielmeistara (GM) nosaukumu.

Atsauces

Ārējās saites 

1980. gadā dzimušie
Murmanskas apgabalā dzimušie
Ukrainas šahisti
Ukrainas Nopelniem bagātie sporta meistari
Kims Filbijs

Herolds Adriāns Rasels "Kims" Filbijs (; dzimis , miris ) bija britu izlūkdienesta darbinieks un vienlaicīgi padomju uzlūkdienesta darbinieks. Bija viens no t.s. Kembridžas piecinieka spiegu grupas un sekmīgākais publiski zināmais padomju spiegs Aukstā kara laikā. 1944. gadā kļuva par britu izlūkdienesta MI6 nodaļas vadītāju, kas uzraudzīja padomju uzlūkdienesta aktivitātes Lielbritānijā. Pēckara gados bija britu uzlūkdienesta vadītājs Turcijā, vēlāk britu uzlūkdienesta pārstāvis Vašingtonā. 1963. gadā caur Beirūtu pārbēga uz Padomju Savienību, kur nodzīvoja līdz mūža galam 1988. gadā.

Ārējās saites 

 

Harjānā dzimušie
Spiegi
Krievijas cilvēki
Apvienotās Karalistes cilvēki
Ar Tautu Draudzības ordeni apbalvotie
Ar Ļeņina ordeni apbalvotie
Ar Sarkanā Karoga ordeni apbalvotie
Ar Tēvijas Kara ordeni apbalvotie
Donalda Trampa filmogrāfija

Šī ir Donalda Trampa filmogrāfija. Donalds Tramps ir amerikāņu aktieris, televīzijas personība, uzņēmējs un politiķis, kurš ir piedalījies desmit filmās un divpadsmit televīzijas seriālos. Kopš 2017. gada janvāra — 45. ASV prezidents.

Filmogrāfija

Televīzija

Citas lomas 
1989. gadā Tramps parādījās mūzikas video Bobija Brauna dziesmai On Our Own, kas tika izmantota filmā "Spoku mednieki 2". 2004. gadā Tramps sāka vadīt šovu The Apprentice, kurā viņš turpināja piedalīties vēl 7 sezonas. 2010. gadā šovu aizstāja tā atvasinājums The Celebrity Apprentice, kurš arī tika pārraidīts 7 sezonas, līdz biznesmenis pievērsās savai ASV prezidenta kampaņai.

Atsauces

Ārējās saites 
  

Filmogrāfijas
Nemezīda

Nemezīda jeb Nemese (arī Ramnuzija vai Adrestija) (), ir grieķu dieviete. Nemezīda "Neizbēgamā" simbolizē atriebību, dažreiz prātu aptumšojošu. Tiek uzskatīts, ka Nemezīda ir vecāka par visiem Olimpa dieviem. Saskaņā ar orfisko tradīciju, viņa ir viena no divām sākotnējām dievībām(otra ir Hrons,"laiks"), kas pastāvēja pasaules radīšanas laikā.

Grieķu dievi
Junge

Junge (no  — 'zēns, puika') ir vācu cilmes uzvārds. Cilvēki ar šo uzvārdu:
 Klauss Junge (Klaus Junge; 1924—1945) — Vācijas šahists;
 Oto Junge (Otto Junge; 1887—1978) — Čīles un Vācijas šahists;
 Traudla Junge (Gertraud "Traudl" Junge; 1920—2002) — Ādolfa Hitlera personīgā sekretāre. 

Vācu uzvārdi
We Shall Overcome

We Shall Overcome ir amerikāņu politiķa Bērnija Sandersa albums, kas tika ierakstīts un izdots 1987. gadā. Albums sastāv no tradicionālās mūzikas dziesmām un Sandersa ierunātiem tekstiem. We Shall Overcome izdošanas laikā Bērnijs Sanderss bija Bērlingtonas, pilsētas Vērmontas štatā ASV, mērs. Albums tika atkal izdots 2014. gadā un guva plašu popularitāti Sandersa prezidenta kampaņas laikā.

Ierakstīšana 
1987. gadā Bērlingtonas mūzikas producents Tods Lokvuds dzēra kafiju vietējā bistro, kad viņš nāca klajā ar ideju aicināt pilsētas mēru Bērniju Sandersu ierakstīt mūzikas projektu producenta studijā White Crow Audio. Lokvuds uzrakstīja vēstuli mēram, un tika organizēta sanāksme pilsētas mēra birojā. Mūziķis sākotnēji bija iedomājies albumu, kas būtu Bērnija Sandersa audio portrets. Pēc tikšanās Sanderss piekrita aicinājumam, bet nolēma radīt atšķirīgu konceptu.

Politiķis sastādīja sarakstu ar desmit dziesmām, kuras viņš labprāt ierakstītu, no tām piecas tika iekļautas We Shall Overcome.

Kad ziņas par Bērnija Sandersa muzikālo projektu nonāca līdz Vērmontas mūzikas kopienai, vairāki mākslinieki izteica vēlmi sadarboties. Ierakstu sesijas norisinājās līdzīgi, kā pāris gadus iepriekš Maikls Džeksons un Laionels Ričijs bija ierakstījuši We Are The World.

Dziesmu saraksts 
 A-puse
 Oh Freedom 4:24
 The Banks of Marble 5:51
 Where Have All the Flowers Gone 5:48
 This Land Is Your Land 3:06
 We Shall Overcome 7:22

 B-puse
 A Conversation with Bernie Sanders

Izdevumu vēsture

Atsauces

Ārējās saites 
 Albuma izdevumu vēsture

1987. gada albumi
Josifs Kobzons

Josifs Kobzons (; dzimis , miris ) bija  Ukrainas ebreju izcelsmes krūneru stila krievu dziedātājs, kā arī Krievijas sabiedriskais darbinieks un politiķis. Dziedātāja karjera no 1958. gada. Piedalījies daudzos oficiālos koncertos. 1987. gadā Kobzonam piešķirts PSRS Tautas skatuves mākslinieka nosaukums. Saņēmis arī PSRS Valsts prēmiju (1984. gadā) un Komjaunatnes prēmiju (1976. gadā).

Sākot no 1997. gada līdz 2018. gada augustam — Krievijas Valsts Domes deputāts. No 2003. gada — valdošās partijas "Vienotā Krievija" biedrs. Atbalstījis, tostarp koncertējot, Krimas aneksiju un Donbasa separātistu nemierniekus. Aizdomās par sakariem ar Krievijas mafijas struktūrām Kobzonam bija liegta iebraukšana ASV. Vairākkārt (2003. un 2014. gadā) bijusi liegta iebraukšana arī Latvijā.

Atsauces

Ārējās saites 

Josifa Kobzona mājaslapa

Krievu dziedātāji
Ar Tautu Draudzības ordeni apbalvotie
PSRS Valsts prēmijas laureāti
PSRS Tautas skatuves mākslinieki
Krievijas Federācijas valdības prēmijas laureāti
Doneckas apgabalā dzimušie
Krievijas Federācijas Darba Varoņi
Džans Džuns

Džans Džuns (, ; dzimis  Čuncjinā) ir Ķīnas starptautiskais lielmeistars šahā (1998), kas kopš 2007. gada šaha turnīros pārstāv Singapūru.

Biogrāfija 
Šahu iemācījies spēlēt astoņu gadu vecumā. Divas reizes uzvarējis Pasaules junioru šaha čempionātos U20 vecuma grupā (1996, 1998). 2000. gadā uzvarējis Āzijas individuālajā šaha čempionātā. Divas reizes uzvarējis Ķīnas šaha čempionātos (2001, 2003). 2001. gadā Maskavā piedalījies Pasaules šaha čempionātā pēc izslēgšanas sistēmas, kurā 3. kārtā zaudējis Veselinam Topalovam. 2002. gadā Ulanbatorā izcīnījis Pasaules studentu šaha čempiona nosaukumu. 2003. gadā dalījis 1. vietu starptautiskajā šaha turnīrā Šanhajā un uzvarējis Veikanzē (Nīderlande) šaha turnīrā Corus B. 2004. gadā otro reizi piedalījies Pasaules šaha čempionātā pēc izslēgšanas sistēmas, bet zaudējis jau 1. kārtā. 2005. gadā atkārtoti uzvarējis Āzijas individuālajā šaha čempionātā. 2007. gadā dalījis 1. vietu starptautiskajos šaha turnīros Filipīnās un Singapūrā. 2008. gadā dalījis 1. vietu starptautiskajā šaha turnīrā Sidnejā.

Pārstāvējis Ķīnas un Singapūras komandas lielākajos komandu šaha turnīros:
 Pasaules šaha olimpiādēs piedalījies 9 reizes (1996-1998, 2002-2006, 2010-2016). Komandu vērtējumā izcīnījis sudraba (2006) medaļu;
 Pasaules komandu šaha čempionātos piedalījies 2005. gadā un gan komandu, gan individuālajā vērtējumā izcīnījis sudraba medaļas. Individuālajā vērtējumā izcīnījis sudraba (2005, 2013) medaļas;
 Āzijas valstu komandu šaha čempionātos piedalījies 4 reizes (1995-2003, 2012). Komandu vērtējumā izcīnījis zelta (2003) un sudraba (1995) medaļas. Individuālajā vērtējumā izcīnījis zelta (1995) un bronzas (1999) medaļas.

Par panākumiem turnīros FIDE 1995. gadā Džanam Džunam piešķīrusi starptautiskā meistara (IM), bet 1998. gadā - starptautiskā lielmeistara (GM) nosaukumu.

Personīgā dzīve 
Precējies ar Ķīnas un Singapūras šaha lielmeistari Li Žuofaņu (dzimusi 1978.).

Atsauces

Ārējās saites 

1978. gadā dzimušie
Čuncjinā dzimušie
Ķīnas šahisti
Singapūras šahisti
Ni Hua

Ni Hua (, ; dzimis  Šanhajā) ir Ķīnas starptautiskais lielmeistars šahā (2003).

Biogrāfija 
Vairākkārt pārstāvējis savu valsti Pasaules junioru šaha čempionātos, kuros lielāko panākumu guvis 1999. gadā Spānijā, kad U16 vecuma grupā izcīnījis bronzas medaļu. 2000. gadā uzvarējis starptautiskajos šaha turnīros Ungārijas pilsētās Tapolcā un Budapeštā. 2003. gadā Čuncjinā uzvarējis Pasaules šaha čempionāta izcīņas cikla zonas turnīrā. 2004. gadā Tripolē Pasaules šaha čempionātā pēc izslēgšanas sistēmas zaudējis 2. kārtā. 2004. gadā Taijuaņā ieņēmis 2. vietu aiz Naidžela Šorta starptautiskajā šaha turnīrā Sanjin Hotel Cup un uzvarējis šaha turnīrā Kolkatā. 2005. gadā piedalījies Pasaules kausa šahā izcīņā, kurā zaudējis 1. kārtā. 2006. gadā uzvarējis Ķīnas šaha čempionātā, kā arī Lagosā izcīnījis sudraba medaļu Pasaules studentu šaha čempionātā. 2007. gadā Maskavā dalījis 2. vietu starptautiskajā šaha turnīrā Aeroflot Open. Divas reizes pēc kārtas uzvarējis Eiropas šaha kluba kausā Saratovas komandas Ekonomist SGSEU sastāvā (2009, 2010). 2009. gadā uzvarējis starptautiskajā šaha turnīrā Redžo nell'Emīlijā. 2010. gadā Filipīnās kļuvis par Āzijas individuālā šaha čempionāta uzvarētāju. 2011. gadā uzvarējis starptautiskajā šaha turnīrā Bīlē. 2014. gadā Šardžā (Apvienotie Arābu Emirāti) izcīnījis bronzas medaļu Āzijas individuālajā šaha čempionātā. 2015. gadā uzvarējis Austrālijas atklātajā šaha čempionātā.

Sekmīgi pārstāvējis Ķīnas komandu lielākajos komandu šaha turnīros:
 Pasaules šaha olimpiādēs piedalījies 5 reizes (2000-2002, 2006-2008, 2014). Komandu vērtējumā izcīnījis zelta (2014) un sudraba (2006) medaļas. Individuālajā vērtējumā izcīnījis bronzas (2014) medaļu;
 Pasaules komandu šaha čempionātos piedalījies 2 reizes (2005, 2019). Komandu vērtējumā izcīnījis sudraba (2005) un bronzas (2019) medaļas, bet individuālajā vērtējumā izcīnījis bronzas medaļu (2005);
 Āzijas valstu komandu šaha čempionātā piedalījies 1999. gadā;
 Āzijas spēļu komandu šaha čempionātā piedalījies 2010. gadā. Komandu vērtējumā izcīnījis zelta medaļu;
 Āzijas spēļēs telpās komandu šaha čempionātos piedalījies 2 reizes (2007-2009) un abas reizes komandu vērtējumā izcīnījis zelta  medaļas.

Par panākumiem turnīros FIDE 1999. gadā Ni Hua piešķīrusi starptautiskā meistara (IM), bet 2003. gadā - starptautiskā lielmeistara (GM) nosaukumu.

Atsauces

Ārējās saites 

1983. gadā dzimušie
Šanhajā dzimušie
Ķīnas šahisti
Katerina Lagno

Katerina Lagno (, ; dzimusi  Ļvovā) ir Ukrainas un Krievijas starptautiskā lielmeistare šahā (2003).

Biogrāfija 
1999. gadā Spānijā izcīnījusi Pasaules junioru čempiones titulu U10 vecuma grupā, apsteidzot Veru Ņeboļsinu. 2005. gadā Kišiņevā uzvarējusi Eiropas individuālajā sieviešu šaha čempionātā. 2006. gadā Krievijā uzvarējusi starptautiskajā šaha turnīrā North Urals Cup. 2008. gadā Plovdivā izcīnījusi savu otro Eiropas šaha čempiones titulu. Divas reizes uzvarējusi Eiropas šaha klubu čempionātā sievietēm Krievijas klubu Spartak Vidnoe (2009) un AVS Krasnoturinsk (2011) sastāvos. 2010. gadā Maskavā uzvarējusi Pasaules sieviešu šaha ātrspēles čempionātā. Kopš 2014. gada šaha turnīros pārstāv Krieviju. 2014. gadā Hantimansijskā uzvarējusi Krievijas čempionātā ātrājā šahā sievietēm.

2018. gadā Hantimansijskā Pasaules šaha čempionātā sievietēm pēc izslēgšanas sistēmas 1. kārtā uzvarējusi Džesi Februari, 2. kārtā uzvarējusi Hoangu Thaņu Čangu, 3. kārtā uzvarējusi Natāliju Pogoņinu, ceturtdaļfinālā uzvarējusi Lei Tindzje, pusfinālā uzvarējusi Mariju Muzičuku, bet finālā ar 3:5 zaudējusi Dzjui Veņdzjuņai. 2018. gada decembrī Sanktpēterburgā uzvarējusi Pasaules čempionātā sievietēm šaha ātrspēlē. 2019. gada decembrī Maskavā atkārtoti uzvarējusi Pasaules čempionātā sievietēm šaha ātrspēlē.

2019. gadā Kazaņā kopā ar Taņu Džunji dalījusi 3.-4. vietu pretendenšu turnīrā (uzvarēja Aleksandra Gorjačkina). 2019. gada septembrī Skolkovā (Maskavas apgabals) ieņēmusi 4. vietu FIDE sieviešu Grand Prix izcīņas posmā. 2020. gada februārī Sentluisā dalījusi 5.-6. vietu starptautiskajā sieviešu šaha turnīrā Cairns Cup. 2021. gada jūnijā Gibraltārā izcīnījusi 4. vietu FIDE sieviešu Grand Prix izcīņas posmā. 2022. gada septembrī Astanā uzvarējusi FIDE sieviešu Grand Prix izcīņas posmā.

Sekmīgi pārstāvējusi Ukrainas un Krievijas komandas lielākajos komandu šaha turnīros:
 Pasaules šaha olimpiādēs piedalījusies 6 reizes (2004-2014). Komandu vērtējumā izcīnījusi 2 zelta (2006, 2014), sudraba (2008) un bronzas (2012) medaļas. Individuālajā vērtējumā izcīnījusi sudraba (2006) un bronzas (2012) medaļas;
 Eiropas komandu šaha čempionātos piedalījusies 8 reizes (2005-2019). Komandu vērtējumā izcīnījusi 4 zelta (2013, 2015, 2017, 2019) un bronzas (2009) medaļas. Individuālajā vērtējumā izcīnījusi zelta (2017), 2 sudraba (2011, 2015) un 3 bronzas (2005, 2009, 2013) medaļas;
 Pasaules sieviešu komandu šaha čempionātos piedalījusies 4 reizes (2007, 2013, 2017-2019). Komandu vērtējumā izcīnījusi 2 zelta (2013, 2017), sudraba (2019) un bronzas (2007) medaļas. Individuālajā vērtējumā izcīnījusi sudraba (2013) medaļu.

Par panākumiem turnīros FIDE 2003. gadā Lagno piešķīra starptautiskās lielmeistares (WGM), bet 2006. gadā - starptautiskā lielmeistara vīriešiem (IM) nosaukumu. 2003. gadā bijusi jaunākā lielmeistare šaha vēsturē.

Atsauces

Ārējās saites 

1989. gadā dzimušie
Ļvivā dzimušie
Krievijas šahisti
Ukrainas šahisti
Ukrainas Nopelniem bagātie sporta meistari
Ar Draudzības ordeni apbalvotie (Krievija)
Lunar Orbiter 2

Lunar Orbiter 2 bija ASV NASA programmas Lunar Orbiter Mēness orbitālais aparāts. Palaists 1966. gada novembrī. Tā primārais uzdevums bija fotografēt Mēness virsmu, lai varētu izvēlēties piemērotākās vietas, kur nolaisties Surveyor un Apollo nolaižamajiem aparātiem.

Lunar Orbiter 2 tika palaists  23:21 UTC ar nesējraķeti Atlas SLV-3 Agena-D no Kanaveralas zemesraga Gaisa spēku stacijas laukuma LC-13.

10. novembrī Lunar Orbiter 2 iegāja orbītā ap Mēnesi. Pamazām tā orbīta tika pazemināta. No 18. līdz 26. novembrim tika veikta attēlu uzņemšana, iegūstot 609 augstas izšķirtspējas un 208 vidējas izšķirtspējas kadrus. Līdz 7. decembrim tika apstrādātas iegūtās fotogrāfijas un pārraidītas uz Zemi.
Lunar Orbiter 2 misijas laikā mikrometeorīdu detektori fiksēja trīs triecienus.

1967. gada 11. oktobrī Lunar Orbiter 2 tika nodota komanda veikt manevru, pēc kura zonde nogāja no orbītas un ietriecās Mēness virsmā.

Ārējās saites 
 DESTINATION MOON: A History of the Lunar Orbiter Program NASA
 Lunar Orbiter Spacecraft Boeing
 Lunar Orbiter Photo Gallery. Mission 2 Lunar and Planetary Institute
 Lunar Orbiter Astronautix
 Lunar Orbiter 1, 2, 3, 4, 5 Gunter Dirk Krebs

2
Mihails Aleksejevs

Mihails Aleksejevs (, dzimis , miris ) bija krievu infantērijas ģenerālis Pirmā pasaules kara laikā un viens no Baltās kustības līderiem Krievijas pilsoņu kara laikā.

Pirmā pasaules kara iesākumā bija Krievijas Dienvidrietumu frontes štāba priekšnieks, no 1915. gada 17. marta līdz 1915. gada 4. augustam komandēja Ziemeļrietumu fronti. Kad 1915. gada augustā lielkņazs Nikolajs Nikolajevičs tika atbrīvots no virspavēlnieka amata un par Krievijas karaspēka virspavēlnieku kļuva imperators Nikolajs II, Aleksejevs tika iecelts par virpavēlniecības štāba priekšnieku.

Izceļoties Februāra revolūcijai, aicināja imperatoru atkāpties no troņa. Pēc Oktobra revolūcijas bēga uz Krievijas dienvidiem, kur koncentrējās pretboļševistiskie spēki. 1917. gada 15. novembrī Novočerkaskā nodibināja organizāciju, kas kļuva par Brīvprātīgo armijas kodolu. Miris slimības dēļ. Baltajai armijai atkāpjoties, Aleksejevs tika pārapbedīts Belgradā.

Ģimene 
Mihails Vasiļjevičs Aleksejevs kopš 1891. gada bija precējies ar Annu Nikolajevnu (dzim. Pirotskaja) (dz. 14.07.1960.). Viņiem bija 3 bērni: Nikolajs (dzimis 1891) (virsnieks), Klaudija (1893-1925 (pēc citiem avotiem 1929)), Vera (precējies ar Borelu) (1899-1992).

Māsa - Marija Vasiļjevna (dzimusi 1864. gadā).

Piemiņa 
Aleksejevskas divīzija brīvprātīgo armijā pie Donas tika nosaukta ģenerāļa Aleksejeva vārdā.
Sibīrijā ģenerāļa Aleksejeva vārdu nesa atamana Dutova Orenburgas armijas Aleksejevska huzāru pulks.
Krievijas Impērijas Melnās jūras flotes kaujas kuģis "Imperators Aleksandrs III"1919. gadā tika pārdēvēts par "Ģenerāli Aleksejevu" par godu nelaiķim ģenerālim.

Ārējās saites

Literatūra 
Абинякин Р. М. Офицерский корпус Добровольческой армии: социальный состав, мировоззрение. 1917–1920 гг. : Монография. — Орёл : Издатель А. Воробьёв, 2005. — 204 с. — 1000 экз. — ISBN 5-900901-57-2.
Алексеева-Борель В. Сорок лет в рядах Русской Императорской армии: генерал М. В. Алексеев. — СПб.: Бельведер, 2000. — ISBN 5-9259-0006-5.
Алексеева-Борель В. М. Аргентинский архив генерала Алексеева. // Военно-исторический журнал. — 1992. — № 9-12.; 1993. — № 3, 7, 10.
Боханов А. Н. Николай II. — М.: Вече, 2008. — 528 с. — (Императорская Россия в лицах). — ISBN 978-5-9533-2541-7.
Волкова И. Русская армия в русской истории. — М.: Яуза, Эксмо, 2005. — 640 с. — ISBN 5-699-09557-8.
Деникин А. И. Очерки русской смуты: — Т. I−V.. — Париж; Берлин: Изд. Поволоцкого; Слово; Медный всадник, 1921−1926.; М.: «Наука», 1991.; Айрис-пресс, 2006. — (Белая Россия). — ISBN 5-8112-1890-7.
Залесский К. А. Кто был кто в Первой мировой войне. — М.: АСТ; Астрель, 2003. — 896 с. — 5000 экз. — ISBN 5-17-019670-9. — ISBN 5-271-06895-1.

Atsauces 

1857. gadā dzimušie
1918. gadā mirušie
Jura ordeņa kavalieri
Krievijas Impērijas ģenerāļi
Krievijas karavadoņi
Pirmā pasaules kara dalībnieki
Krievijas pilsoņu kara dalībnieki
Smoļenskas apgabalā dzimušie
Zvērenvalks

Zvērenvalks ir Ziepanvalka labā krasta pieteka Talsu novadā. 

Iztece - uz austrumiem no Ķurbes. Tek ziemeļu-ziemeļaustrumu virzienā. Ietek Ziepanvalkā augšpus Avotleju mājām. Zvērenvalku nešķērso valsts autoceļi, tās krastos nav lielu apdzīvoto vietu.

Atsauces 

Talsu novada upes
Rojas baseina upes
Dundagas novada upes
Rojas novada upes
Pelčupe (Engures ezera pieteka)

Pelčupe (arī Peļčupe, Ķūļciema poldera apvadgrāvis, lejtecē - Jaunais grāvis) ir Engures ezerā ietekoša ūdenstece Talsu novadā. 

Augštecē tek dienvidu virzienā, pie Zusilkantes pagriežoties uz austrumiem-ziemeļaustrumiem. Ietek Engures ezerā pie Krievragciema. Pelčupi šķērso valsts autoceļš V1401 (Stende–Lauciene–Mērsrags).

Atsauces 

Talsu novada upes
Mērsraga novada upes
Vecā Pelčupe

Vecā Pelčupe (arī Pelčupe, Peļčupe) ir Engures ezerā ietekoša ūdenstece Talsu novadā. 

Iztece – pie Zusilkantes. Tek austrumu virzienā. Ietek Engures ezera Ķūļdrogas līcī. Veco Pelčupi šķērso valsts autoceļš V1401 (Stende–Lauciene–Mērsrags), netālu no tās atrodas Ķūļciems.

Atsauces 

Talsu novada upes
Mērsraga novada upes
Natālija Zdebska

Natālija Zdebska (; dzimusi  Horļivkā) ir Ukrainas starptautiskā lielmeistare šahā (2004).

Biogrāfija 
Vairākkārt pārstāvējusi Ukrainu Pasaules un Eiropas jauniešu šaha čempionātos dažādās vecuma grupās, kuros izcīnījusi trīs medaļas: 2000. gadā bronzu Eiropas jauniešu šaha čempionātā U14 vecuma grupā, 2001. gadā bronzu Eiropas jauniešu šaha čempionātā U16 vecuma grupā un 2003. gadā sudrabu Pasaules jauniešu šaha čempionātā U18 vecuma grupā.

Daudzu starptautisko šaha turnīru uzvarētāja, tajā skaitā uzvarējusi vai dalījusi pirmo vietu Sevastopolē (2000), Harkovā (2003), Ludmilas Rudenko memoriālā Sanktpēterburgā (2005), Kišiņevā (2005), Jeļizavetas Bikovas memoriālā Vladimirā (2006, 2007). Divas reizes izcīnījusi medaļas Ukrainas sieviešu šaha čempionātos: 2005. gadā Aluštā sudrabu un 2006. gadā Odesā bronzu.

Pārstāvējusi Ukrainas komandu lielākajos komandu šaha turnīros:
 Pasaules šaha olimpiādē piedalījusies 2008. gadā. Komandu vērtējumā izcīnījusi sudraba medaļu, bet individuālajā vērtējumā izcīnījusi zelta medaļu;
 Eiropas komandu šaha čempionātā piedalījusies 2009. gadā. Komandu vērtējumā izcīnījusi bronzas medaļu;
 Pasaules komandu šaha čempionātā piedalījusies 2009. gadā. Gan komandu, gan individuālajā vērtējumā izcīnījusi bronzas medaļas.

Par panākumiem turnīros FIDE 2002. gadā Zdebskai piešķīra starptautiskās meistares (WIM), bet 2004. gadā - starptautiskās lielmeistares (WGM) nosaukumu.

Kopš 2011. gada šaha turnīros piedalās reti.

Personīgā dzīve 
2009. gadā apprecējusies ar Ukrainas šaha lielmeistaru Juriju Drozdovski.

Atsauces

Ārējās saites 

1986. gadā dzimušie
Doneckas apgabalā dzimušie
Ukrainas šahisti
Katerina Rohoņana

Katerina Rohoņana (; dzimusi  Nikolajevā) ir Ukrainā dzimusi starptautiskā lielmeistare šahā (2004), kas kopš 2006. gada pārstāv ASV.

Biogrāfija 
Daudzkārtējā Ukrainas junioru šaha čempionātu laureāte, tajā skaitā uzvarētāja U12 vecuma grupā (1995, 1996), U18 vecuma grupā (2002) un U20 vecuma grupā (2003). Vairākkārt pārstāvējusi Ukrainu Eiropas un Pasaules junioru šaha čempionātos. 1997. gadā Tallinā uzvarējusi Eiropas junioru šaha čempionātā U14 vecuma grupā. Ukrainas izlases sastāvā divas reizes izcīnījusi zelta medaļas Eiropas junioru komandu šaha čempionātā U18 vecuma grupā..

2000. gadā Sevastopolē uzvarējusi Ukrainas sieviešu šaha čempionātā. 2002. gadā Aluštā izcīnījusi bronzas medaļu Ukrainas sieviešu šaha čempionātā. Daudzu starptautisko šaha turnīru uzvarētāja, tajā skaitā Ļvovā (2003), Serpuhovā (2003), Nikolajevā (2004), Sanktpēterburgā (2006).

Pēc pārcelšanās uz ASV 2007. gadā izcīnījusi sudraba medaļu ASV sieviešu šaha čempionātā, bet 2008. gadā Talsā šajā turnīrā bijusi trešā. 2008. gadā Naļčikā piedalījusies Pasaules šaha čempionātā sievietēm pēc izslēgšanas sistēmas, kur 1. kārtā uzvarējusi Natāliju Žukovu, bet 2. kārtā zaudējusi Innai Gapoņenko.

Pārstāvējusi ASV komandu Pasaules šaha olimpiādē 2008. gadā un komandu vērtējumā izcīnījusi bronzas medaļu.

Par panākumiem turnīros FIDE 2002. gadā Rohoņanai piešķīra starptautiskās meistares (WIM), bet 2004. gadā - starptautiskās lielmeistares (WGM) nosaukumu.

Atsauces

Ārējās saites 

1984. gadā dzimušie
Mikolajivā dzimušie
ASV šahisti
Ukrainas šahisti
Tateva Abrahamjana

Tateva Abrahamjana (, ; dzimusi  Erevānā) ir Armēnijā dzimusi starptautiskā lielmeistare šahā (2011), kas kopš 2002. gada pārstāv ASV.

Biogrāfija 
2000. gadā pārstāvējusi Armēniju Pasaules junioru šaha čempionātā U12 vecuma grupā. Pēc pārcelšanās uz ASV 2003. gadā piedalījusies ASV junioru šaha čempionātā, kurā ieņēmusi 5. vietu. No 2004. līdz 2008. gadam piecas reizes pārstāvējusi ASV Pasaules junioru šaha čempionātos dažādās vecuma grupās. 2006. gadā Ekvadorā ar simtprocentīgu rezultātu (9 punkti no 9 iespējamiem) uzvarējusi Panamerikas valstu junioru šaha čempionātā U18 vecuma grupā. Daudzkārtēja ASV sieviešu šaha čempionātu finālu dalībniece, kuros izcīnījusi piecas medaļas: trīs sudraba (2005, 2011, 2014) un divas bronzas (2010, 2013). 2019. gadā dalījusi 2.-3. vietu ASV šaha čempionātā. 2021. gada oktobrī dalījusi 4.-6. vietu ASV sieviešu šaha čempionātā.

Piedalījusies Pasaules šaha čempionātos sievietēm pēc izslēgšanas sistēmas, kuros 2012. gadā 1. kārtā zaudējusi Aleksandrai Kosteņukai, bet 2015. gadā 1. kārtā zaudējusi Dronavalli Hārikai.

2022. gada oktobrī Sentluisā ierindojusies 5. vietā ASV sieviešu šaha čempionātā.

Pārstāvējusi ASV komandu lielākajos komandu šaha turnīros:
 Pasaules šaha olimpiādēs piedalījusies 4 reizes (2008-2014). Komandu vērtējumā izcīnījusi bronzas (2008) medaļu;
 Pasaules komandu šaha čempionātā piedalījusies 4 reizes (2009, 2013-2015, 2019).

Par panākumiem turnīros FIDE 2011. gadā Abrahamjanai piešķīra starptautiskās lielmeistares (WGM) nosaukumu.

Atsauces

Ārējās saites 

1988. gadā dzimušie
Armēnijas šahisti
ASV šahisti
Erevānā dzimušie
Bela Hotenašvili

Bela Hotenašvili (; dzimusi  Telavi) ir Gruzijas starptautiskā lielmeistare šahā (2007).

Biogrāfija 
Vairākārt pārstāvējusi Gruziju Eiropas un Pasaules junioru šaha čempionātos. 1998. gadā izcīnījusi bronzu Pasaules junioru šaha čempionātā U10 vecuma grupā, bet 2004. gadā uzvarējusi Pasaules junioru šaha čempionātā U16 vecuma grupā. Trīs reizes uzvarējusi Gruzijas junioru šaha čempionātos: 2002. gadā U16 vecuma grupā, bet 2007. un 2008. gadā U20 vecuma grupā.

2009. gadā Tbilisi uzvarējusi Maijas Čiburdanidzes kausa izcīņā. 2012. gadā uzvarējusi Gruzijas sieviešu šaha čempionātā. 2013. gadā Ženēvā uzvarējusi FIDE Women's Grand Prix sērijas šaha turnīrā.

2020. gada augustā izcīnījusi 3. vietu Gruzijas sieviešu šaha čempionātā.

Piedalījusies Pasaules šaha čempionātos sievietēm pēc izslēgšanas sistēmas:
 2012. gadā Hantimansijskā 1. kārtā zaudējusi Maricai Arribasai Robainai;
 2015. gadā Sočos 2. kārtā uzvarējusi Huanu Cjaņu, bet 3. kārtā zaudējusi Džao Sjue;
 2017. gadā Teherānā 1. kārtā zaudējusi Olgai Ziminai;
 2018. gadā Hantimansijskā 1. kārtā uzvarējusi Vo Thi Kimfunu, bet 2. kārtā zaudējusi Dronavalli Hārikai.

Pārstāvējusi Gruzijas komandu lielākajos komandu šaha turnīros:
 Pasaules šaha olimpiādēs piedalījusies 5 reizes (2010-2018). Komandu vērtējumā izcīnījusi 2 bronzas (2010, 2018) medaļas. Individuālajā vērtējumā izcīnījusi sudraba (2014) un 2 bronzas (2010, 2018) medaļas;
 Eiropas komandu šaha čempionātos piedalījusies 4 reizes (2009, 2013, 2017-2019). Komandu vērtējumā izcīnījusi 3 sudraba (2009, 2017, 2019) medaļas. Individuālajā vērtējumā izcīnījusi zelta (2017) un 2 sudraba (2009, 2013) medaļas;
 Pasaules komandu šaha čempionātos piedalījusies 5 reizes (2011-2019). Komandu vērtējumā izcīnījusi 3 bronzas (2011, 2017, 2019) medaļas. Individuālajā vērtējumā izcīnījusi sudraba (2011) medaļu.

Par panākumiem turnīros FIDE 2006. gadā Hotenašvili piešķīra starptautiskās meistares (WIM), bet 2007. gadā - starptautiskās lielmeistares (WGM) nosaukumu. 2009. gadā saņēmusi starptautiskā meistara vīriešiem (IM) nosaukumu, bet 2013. gadā - starptautiskā lielmeistara vīriešiem (GM) nosaukumu.

Atsauces

Ārējās saites 

1988. gadā dzimušie
Gruzijas šahisti
Salome Melia

Salome Melia (; dzimusi  Batumi) ir Gruzijas starptautiskā lielmeistare šahā (2005).

Biogrāfija 
Vairākārt pārstāvējusi Gruziju Eiropas un Pasaules junioru šaha čempionātos. 2001. gadā uzvarējusi Pasaules junioru šaha čempionātā U14 vecuma grupā, bet 2004. un 2005. gadā uzvarējusi Eiropas jauniešu šaha čempionātos U18 vecuma grupā. Pasaules junioru šaha čempionātos izcīnījusi arī trīs bronzas medaļas: 2003. gadā U16 vecuma grupā, bet 2007. un 2008. gadā U20 vecuma grupā.

2006. gadā Atēnās uzvarējusi starptautiskajā šaha turnīrā Acropolis. 2008. gadā Gruzijas sieviešu šaha čempionāta papildu mačā par 1. vietu zaudējusi Nanai Dzagnidzei, bet 2010. gadā uzvarējusi Gruzijas sieviešu šaha čempionātā. 2013. gadā Belgradā izcīnījusi sudraba medaļu Eiropas individuālajā sieviešu šaha čempionātā, bet 2014. gadā Plovdivā šajā turnīrā izcīnījusi bronzas medaļu. 2014. gadā Bilbao uzvarējusi Eiropas šaha klubu kausa izcīņā sievietēm Batumi komandas Nona sastāvā. 2019. gadā izcīnījusi bronzas medaļu Gruzijas sieviešu šaha čempionātā. 2020. gada augustā ierindojusies 6. vietā Gruzijas sieviešu šaha čempionātā. 2021. gada novembrī Rīgā ierindojusies 32. vietā 2021. gada "FIDE Chess.com Grand Swiss" turnīrā sievietēm. 2022. gadā izcīnījusi sudraba medaļu Gruzijas sieviešu šaha čempionātā.

2015. gadā Sočos Pasaules šaha čempionātā sievietēm pēc izslēgšanas sistēmas iekļuvusi 2. kārtā, kurā zaudējusi Džao Sjue. 2017. gadā Teherānā Pasaules šaha čempionātā sievietēm pēc izslēgšanas sistēmas 1. kārtā uzvarējusi Jekaterinu Ataliku, bet 2. kārtā zaudējusi Antoanetai Stefanovai.

Pārstāvējusi Gruzijas komandu lielākajos komandu šaha turnīros:
 Pasaules šaha olimpiādēs piedalījusies 4 reizes (2010, 2014-2016, 2022). Komandu vērtējumā izcīnījusi sudraba (2022) un bronzas (2010) medaļas. Individuālajā vērtējumā izcīnījusi sudraba (2010) medaļu;
 Eiropas komandu šaha čempionātos piedalījusies 3 reizes (2011, 2017-2019). Komandu vērtējumā izcīnījusi 2 sudraba (2017, 2019) un bronzas (2011) medaļas. Individuālajā vērtējumā izcīnījusi bronzas (2011) medaļu;
 Pasaules komandu šaha čempionātos piedalījusies 5 reizes (2011-2019). Komandu vērtējumā izcīnījusi zelta (2015) un 3 bronzas (2011, 2017, 2019) medaļas. Individuālajā vērtējumā izcīnījusi zelta (2011), sudraba (2013) un bronzas (2015) medaļas.

Par panākumiem turnīros FIDE 2004. gadā Melia piešķīra starptautiskās meistares (WIM), bet 2005. gadā - starptautiskās lielmeistares (WGM) nosaukumu. 2008. gadā saņēmusi starptautiskā meistara vīriešiem (IM) nosaukumu.

Atsauces

Ārējās saites 

1987. gadā dzimušie
Gruzijas šahisti
Āgenskalns (grāmatnīca)

Grāmatnīca "Āgenskalns" bija grāmatnīca Mazajā Nometņu ielā 32 Rīgā, Āgenskalnā. Grāmatnīca tika izveidota 1964. gadā. Tajā ietilpa grāmatu veikali Zemgales priekšpilsētā un Kurzemes rajonā. Grāmatnīca pārdeva grāmatas un kancelejas preces (tirdzniecību organizēja arī sabiedriskie grāmatu izplatītāji). Grāmatnīcas tirdzniecības apgrozījums 1986. gadā bija 1,5 milj. rubļu.

Atsauces 

Grāmatniecība
Paranormāla parādība

Paranormālas parādības ir notikumi, kas galvenokārt sevī ietver lietas, kurām no masu kultūras un folkloras viedokļa nav zinātnisks izskaidrojums (spoki un poltergeisti, astroloģija un numeroloģija, ekstrasensu pārdabiskas spējas, NLO, levitācija, telepātija, psihokinēze jeb telekinēze u.tml.). Šī iemesla dēļ paranormālās parādības biežāk tiek atspoguļotas nevis zinātniskajā literatūrā, bet gan masu kultūrā un folklorā.

Zinātniskā kritika 
Zinātnieki norāda, ka sabiedrības vidū ticība paranormālajām parādībām mūsdienās joprojām ir salīdzinoši augstā līmenī, kur daļa vainas par šādu situāciju būtu jāuzņemas plašsaziņas līdzekļiem un izklaides nozarei, kuru pasniegtā informācija caur televīziju un cita veida informatīvajiem avotiem bieži vien paranormālo parādību zinātnisko analīzi neatspoguļo pietiekamā stadijā. Ne velti zinātnieki uzsver, ka tiem cilvēkiem, kuriem ir samērā viegli noticēt paranormālo parādību esamībai, īstajā dzīvē ir salīdzinoši grūti atšķirt iedomas no īstenības. Šī iemesla dēļ cilvēkiem, kas pārlieku paļaujas uz paranormālo parādību autentiskumu, var būt samērā vāji attīstīta kritiskā un analītiskā domāšana.

Skatīt arī 
 Parapsiholoģija
 Pseidozinātne

Atsauces

Bibliogrāfija 
 Lynne, K. The Skeptic's Guide to the Paranormal. Crows Nest, NSW: Allen & Unwin, 2004.

Ārējās saites 

Paranormālās parādības
Parapsiholoģija
Pseidozinātne
Baknanga

Baknanga () ir pilsēta Štutgartes apgabalā, Bādenē-Virtembergā, Vācijā. Atrodas 30 kilometrus uz ziemeļaustrumiem no Štutgartes. Tās iedzīvotāju skaits ir ievērojami pieaudzis, no 7650 iedzīvotājiem 1900. gadā uz 35 761 iedzīvotājiem 2005. gadā.

Atsauces

Ārējās saites 

 

Bādenes-Virtembergas pilsētas
Vīnes konvencija par ceļu satiksmi

Vīnes konvencija par ceļu satiksmi — starptautisks līgums, kas parakstīts ar mērķi uzlabot ceļu satiksmes drošību, izmantojot satiksmes noteikumu standartizāciju. Konvencija tika izstrādāta UNESCO konferences laikā 1968. g. no 7. līdz 8. novembrim, Vīnē. Tajā pašā laikā konference ir izstrādājusi Vīnes Konvencijas par ceļa zīmēm un signāliem. Pirms Vīnes konvencijas 1949.g. un vēl aizvien darbojās Ženēvas konvencijas (valstu saraksts nodaļā zemāk).

Ženēvas grozījumi un turpmāka jaunu valstu pievienošanās 
Vēlāk, 1971. gada 1. maijā, līgums tika grozīts Ženēvā.

To valstu saraksts, kuras pašlaik ir pievienojušās 1968. gada Vīnes konvencijai ir: Austrija, Armēnija, Azerbaidžāna, Bahamu salas, Bahreina, Baltkrievija, Beļģija, Bulgārija, Bosnija un Hercegovina, Gajāna, Gana, Brazīlija, Grieķija, Gruzija,  Dānija, Lielbritānija, Ungārija, Vācija, Venecuēla, Kongo Demokrātiskā Republika, Zimbabve, Izraēla, Indonēzija, Irāna, Spānija, Itālija, Kazahstāna, Kirgizstāna, Kostarika, Kotdivuāra, Kuba, Kuveita, Latvija, Lietuva, Luksemburga, Ziemeļmaķedonija, Meksika, Maroka, Monako, Nigēra, Norvēģija, Apvienotie Arābu Emirāti, Pakistāna, Polija, Portugāle, Korejas Republika , Moldovas Republika, Padomju Savienība (Krievija), Rumānija, Sanmarīno, Seišelu salas, Senegāla, Slovākija, Slovēnija, Tadžikistāna, Taizeme, Turkmenistāna, Uzbekistāna, Ukraina, Urugvaja, Filipīnas, Somija, Francija, Horvātija, Centrālāfrikas Republika, Čehijas Republika, Čīle, Šveice, Zviedrija, Ekvadora, Igaunija, Dienvidāfrika, Dienvidslāvija.

Latvijas vadītāja apliecības atzīšana 
Konvencijas dalībnieces atzīst Latvijas vadītāja apliecību bez nepieciešamības saņemt papildus starptautisko sertifikātu.

2006. g. atjaunotais apliecības formāts 
2006.g. 28. martā tika pieņemts jauns nacionālo apliecību noformēšanas formāts un visām konvencijas dalībvalstīm 5 gadu laikā bija tam jāpielāgojas. Vadītāja apliecības, kas izdotas Latvijā, atbilst jaunajām prasībām.

Valstis, kuras aprobežojās tikai ar 1949. g. Ženēvas konvenciju 
Valstis, kas parakstījušas tikai Ženēvas Konvenciju par ceļu satiksmi 1949. gadā ir: Austrālija, Albānija, Alžīrija, Andora, Argentīna, Bangladeša, Beliza, Benina, Botsvāna, Vatikāns, Haiti, Gambija, Gvatemala, Gibraltārs, Hongkonga, Grenada, Dominikānas Republika, Ēģipte, Rietumsamoa, Indija, Jordānija, Īrija, Īslande, Kambodža, Kanāda, Kipra, Ķīna, Kongo, Laosa, Libāna, Lesoto, Mauritānija, Madagaskara, Malāvija, Malaizija, Mali, Malta, Namībija, Nīderlande, Jaunzēlande, Jaunkaledonija, Papua-Jaungvineja, Paragvaja, Peru, Ruanda, Svatini Karaliste, Sentvinsenta un Grenadīnas, Singapūra, Sīrija, Amerikas Savienotās Valstis, Sjerraleone, Taivāna, Tanzānija, Togo, Trinidāda un Tobāgo, Tunisija, Turcija, Uganda, Fidži, franču Polinēzija, Jamaika, Japāna.

Atsauces 

Transportlīdzekļi
Starptautiskie līgumi
Holivudas un Hailendas centrs

Holivudas un Hailendas centrs () ir tirdzniecības centrs un izklaides komplekss Holivudā, Losandželosā. Centrā 36 000 m2 aizņem Ķīniešu teātris TCL un Dolby teātris (iepriekš zināms kā Kodak teātris), Amerikas Kinoakadēmijas balvas pasniegšanas vieta. Pirms tirdzniecības un izklaides centra uzbūvēšanas, šajā vietā atradās viesnīca Hollywood Hotel. Gar centru ved Holivudas Slavas aleja, kas ir visapmeklētākā vieta Losandželosā.

Pretī centram pāri Holivudas bulvārim atrodas teātris El Capitan, ziemeļos redzami Holivudas kalni un Holivudas zīme, rietumos Santamonikas kalni un austrumos Losandželosas centrs. Kompleksa centrā atrodas masīvs trīsstāvu pagalms, kas veidots iedvesmojoties no Deivida Vorka Grifita filmas "Neiecietība" (Intolerance) Babilonijas ainas.

Tirdzniecības centrā ir vairāk kā 70 veikali un 25 restorāni, kā arī boulinga zāle, vairākzāļu kinoteātris un naktsklubs.

Atsauces

Ārējās saites 
 

Losandželosa
Suhonoja

Suhonoja jeb Sukinava (), agrāk arī Sibīrijas Marienburga jeb Sibīrijas Alūksne (), ir latviešu 19. gadsimta beigās dibināts ciems Krievijas Federācijas  Krasnojarskas novada  Ujāras rajonā.

Vēsture 

Suhonoju 1897. gadā dibināja no Alūksnes apkaimes pa 1896. gada vasarā līdz Ačinskai atklāto līniju atceļojušie latvieši. Sākotnēji ciema nosaukums bija Sibīrijas Marienburga jeb Sibīrijas Alūksne, taču, sākoties Pirmajam pasaules karam, tas pēc ciematnieku lūguma pārdēvēts par Suhonoju. 1907. gadā Suhonojā tika atvērta pirmā skola, un 1910. gadā Suhonojā bija 110 latviešu un 10 igauņu saimniecības.

20. gadsimta 30. gados tika izveidots kolhozs „Jaunais Darbs”, uz kuru mēneša laikā no viensētām uz jauno ciematu pārveda apmēram simts viensētu ēkas. 1937. gadā PSRS Lielā terora laikā, NKVD īstenojot tā saukto "Latviešu operāciju", apcietināti 68 Suhonojas latvieši, no kuriem lielākā daļa tika nogalināti. Pēc Otrā pasaules kara daudzi ciemata iedzīvotāji pārcēlās uz Latviju.

Pēc 2014. gada 1. janvāra datiem ciemā pastāvīgi dzīvo 419 cilvēki, no kuriem aptuveni 100 ir latvieši, Mūsdienās (2016. gadā) ciemā darbojas feldšeru akušieru punkts, vidusskola, bērnudārzs, klubs, divi veikali, vairākas zemnieku saimniecības.
Daudzi iedzīvotāji strādā piemājas saimniecībās. Ciemā ir luterāņu draudze. Notiek latviešu kopienas sarīkojumi Ziemassvētkos un Jāņos.

Atsauces 

Krievijas ciemi
Krievijas latvieši
Dins Ližeņs

Dins Ližeņs (, ; dzimis  Džedzjanā) ir Ķīnas starptautiskais lielmeistars šahā (2009).

Biogrāfija 
Vairākkārt pārstāvējis Ķīnu Pasaules junioru šaha čempionātos dažādās vecuma grupās, kuros izcīnījis trīs medaļas: divas sudraba (2002. gadā U10 vecuma grupā, 2004. gadā U12 vecuma grupā) un bronzas (2012. gadā U20 vecuma grupā). 2009. gadā pirmo reizi uzvarējis Ķīnas šaha čempionātā, kā arī izpildījis lielmeistara normu.
2011. gadā izcīnījis otro uzvaru Ķīnas šaha čempionātā, bet pēc gada vēlreiz atkārtojis šo panākumu. 2014. gadā Hainaņā starptautiskajā lielmeistaru šaha turnīrā dalījis pirmo vietu ar Bu Sjandži. 2015. gadā dalījis otro vietu Veikanzē (Nīderlande) starptautiskajā šaha turnīrā Tata Steel. 2017. gadā Tbilisi iekļuvis Pasaules kausa šahā finālā, kurā piekāpies Levonam Aronjanam, un nodrošinājis piedalīšanos 2018. gada Pasaules šaha čempionāta pretendentu turnīrā. 2018. gada martā Berlīnē izcīnījis 4. vietu pretendentu turnīrā. 2019. gada augustā Sentluisā uzvarējis starptautiskajā šaha lielmeistaru turnīrā 7th Sinquefield Cup, pārspēlēs pieveicot Magnusu Karlsenu. 2019. gada oktobrī Hantimansijskā FIDE Pasaules kausa izcīņā pēc izslēgšanas sistēmas ieņēmis 2. vietu un nodrošinājis sev vietu 2020. gada FIDE pretendentu turnīrā. 2021. gada aprīlī Jekaterinburgā ieņēmis 5. vietu Pasaules šaha čempionāta pretendentu turnīrā. 2022. gada jūlijā Madridē izcīnījis 2. vietu Pasaules šaha čempionāta pretendentu turnīrā.

Pārstāvējis Ķīnas komandu lielākajos komandu šaha turnīros:
 Pasaules šaha olimpiādēs piedalījies 4 reizes (2012-2018). Komandu vērtējumā izcīnījis 2 zelta (2014, 2018) medaļas. Individuālajā vērtējumā izcīnījis zelta (2018) un bronzas (2014) medaļas;
 Pasaules komandu šaha čempionātos piedalījies 5 reizes (2011-2019). Komandu vērtējumā izcīnījis 2 zelta (2015, 2017), 2 sudraba (2011, 2013) un bronzas (2019) medaļas. Individuālajā vērtējumā izcīnījis sudraba (2015) un bronzas (2013) medaļas;
 Āzijas valstu komandu šaha čempionātos piedalījies 2 reizes (2012-2014). Komandu vērtējumā izcīnījis 2 zelta (2012, 2014) medaļas. Individuālajā vērtējumā izcīnījis zelta (2014) un sudraba (2012) medaļas.

Atsauces

Ārējās saites 

1992. gadā dzimušie
Džedzjanā dzimušie
Ķīnas šahisti
Vei Ji

Vei Ji (, ; dzimis  Dzjansu) ir Ķīnas starptautiskais lielmeistars šahā (2013).

Biogrāfija 
2009. gadā Salonikos guvis savu pirmo lielāko panākumu, uzvarot Pasaules skolēnu šaha čempionātā U11 vecuma grupā. 2010. gadā uzvarējis Āzijas un Pasaules junioru šaha čempionātos U12 vecuma grupās. 2013. gadā debitējis Ķīnas šaha čempionāta finālā, kurā ieņēmis 6. vietu. Tajā pašā gadā piedalījies Pasaules kausa izcīņā šahā, kurā pirmajās divās kārtās uzvarējis Janu Ņepomņaščiju un Alekseju Širovu, bet 3. kārtā zaudējis Šehrijaram Memmedjarovam. 2014. gadā dalījis pirmo vietu Santaklārā (Kalifornija) ar Semjuelu Šenklendu. 2014. gadā uzvarējis FIDE Ķīnas zonas turnīrā un izcīnījis sudraba medaļu Pasaules junioru šaha čempionātā U20 vecuma grupā. 2015. gadā uzvarējis Veikanzē (Nīderlande) starptautiskā šaha festivāla Tata Steel B turnīrā. 2021. gada maijā izcīnījis 2. vietu Ķīnas šaha čempionātā.

Pārstāvējis Ķīnas komandu lielākajos komandu šaha turnīros:
 Pasaules šaha olimpiādēs piedalījies 3 reizes (2014-2018). Komandu vērtējumā izcīnījis 2 zelta (2014, 2018) medaļas;
 Pasaules komandu šaha čempionātos piedalījies 3 reizes (2015-2019). Komandu vērtējumā izcīnījis 2 zelta (2015, 2017) un bronzas (2019) medaļas. Individuālajā vērtējumā izcīnījis zelta (2015) medaļu;
 Āzijas valstu komandu šaha čempionātos piedalījies 2 reizes (2014-2016). Komandu vērtējumā izcīnījis zelta (2014) un sudraba (2016) medaļas. Individuālajā vērtējumā izcīnījis bronzas (2014) medaļas.

Atsauces

Ārējās saites 

1999. gadā dzimušie
Dzjansu dzimušie
Ķīnas šahisti
Panajapans Sēturāmans

Panajappans Sethuramans (, ; dzimis  Čennai) ir Indijas starptautiskais lielmeistars šahā (2011).

Biogrāfija 
Vairākkārt pārstāvējis Indiju Pasaules un Āzijas junioru šaha čempionātos dažādās vecuma grupās. Pasaules junioru šaha čempionātos U-16 vecuma grupā izcīnījis divas medaļas: zelta (2009) un sudraba (2008). 2007. gadā kļuvis par Āzijas junioru šaha čempionāta sudraba laureātu U-14 vecuma grupā. 

Daudzu starptautisko šaha turnīru uzvarētājs, tajā skaitā uzvarējis vai dalījis pirmo vietu Kolkatā (2012), Leidenē (2013), Haidarābādu (2013). 2014. gadā uzvarējis Indijas šaha čempionātā.

2021. gada novembrī Rīgā ierindojies 83. vietā 2021. gada "FIDE Chess.com Grand Swiss" turnīrā.

Pārstāvējis Indijas komandu lielākajos komandu šaha turnīros:
 Pasaules šaha olimpiādēs piedalījies 2 reizes (2014-2016). Koamndu vērtējumā izcīnījis bronzas (2014) medaļu;
 Pasaules komandu šaha čempionātos piedalījies 2 reizes (2015, 2019);
 Āzijas valstu komandu šaha čempionātos piedalījies 2 reizes (2014-2016). Komandu vērtējumā izcīnījis zelta (2016) un sudraba (2014) medaļas. Individuālajā vērtējumā izcīnījis bronzas (2016) medaļu.

Atsauces

Ārējās saites 

1993. gadā dzimušie
Tamilnādā dzimušie
Indijas šahisti
Stuborova

Stuborova, arī Stuberova, agrāk Stuburova, ir ciems Alūksnes novada Pededzes pagastā. Atrodas pagasta ziemeļu daļā 6 km no pagasta centra Pededzes, 28 km no novada centra Alūksnes un 230 km no Rīgas.

Apdzīvotā vieta atrodas pie autoceļa V394, netālu no Latvijas—Krievijas robežas. Netālu atrodas valsts nozīmes arheoloģijas piemineklis — Stuborovas senkapi (Krāsmata).

Atsauces